**Vyjadrenie Slovenskej spoločnosti primárnej pediatrickej starostlivosti SLS a hlavnej odborníčky MZ SR pre všeobecnú starostlivosť o deti a dorast k prijatiu pozmeňovacieho návrhu k zákonu č. 578/2004 Z.z. v Národnej rade SR dňa 13.5.2019, týkajúceho sa možnosti pracovať praktickej sestre v ambulancii všeobecného lekára pre deti a dorast.**

V súčasnosti je **priemerný vek primárnych pediatrov, pracujúcich v detských ambulanciách 58,81 rokov. Vek zdravotných sestier, pracujúcich v týchto ambulanciách, je porovnateľný.** Podľa súčasnej legislatívy v každej ambulancii pracuje minimálne jedna zdravotná sestra. Vo väčšine prípadov má takto pracujúca sestra ukončenú strednú zdravotnú školu s maturitou.

 Vzhľadom na vekový priemer pediatrov môžeme v najbližšej dobe očakávať **významné zníženie počtu primárnych pediatrických ambulancií**. Rovnako sa **prehĺbi aj nedostatok zdravotných sestier.**

V mene slovenských detí, primárnych pediatrov, v mene SSPPS SLS (jedinej odbornej spoločnosti zastupujúcej všeobecných lekárov pre deti a dorast) a v mene hlavnej odborníčky MZ SR pre všeobecnú starostlivosť o deti a dorast, sme po rozsiahlej odbornej diskusii požiadali MZ SR a ministerku zdravotníctva Doc. MUDr. Andreu Kálavskú PhD., MHA., výbor NR SR pre zdravotníctvo na čele s jeho predsedom MUDr. Štefanom Zelníkom, PhD., ako aj plénum Národnej rady SR o legislatívnu úpravu, ktorá by **umožňovala pracovať praktickým sestrám v ambulanciách všeobecných lekárov pre deti a dorast v personálnom zložení: lekár a praktická sestra.**

 **Možnosť zamestnať praktickú sestru v ambulancii všeobecného lekára pre deti a dorast je dnes nevyhnutnosťou.** Nedostatok sestier a sestier so špecializáciou vidíme naprieč celým Slovenskom. Navyše vysokoškolsky vzdelané sestry preferujú zamestnanie v nemocniciach, kde majú možnosť vykonávať všetky svoje kompetencie nadobudnuté štúdiom. Vzhľadom na prácu v noci, cez víkendy a sviatky dosahujú aj vyššie finančné ohodnotenie.

V súčasnosti sestra v mnohých ambulanciách všeobecného lekára pre deti a dorast vykonáva len výkony plne spadajúce do kompetencie praktickej sestry. Zo špecifickej povahy práce v takejto ambulancii vyplýva, že **väčšinu výkonov mimo tejto kompetencie dnes vykonáva lekár – pediater, alebo lekár za asistencie sestry.** Charakter a organizácia zdravotnej starostlivosti v tej ktorej ambulancii by mali určovať potrebu zamestnať praktickú sestru, sestru, alebo sestru so špecializáciou.

 **Najzávažnejším dôvodom novej právnej úpravy je zachovanie dostupnosti a kvality primárnej starostlivosti o deti a dorast na Slovensku.** Bez sestier, a to od praktických až po špecializované, to nebude možné. Bez zmeny legislatívy v zákone č. 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve, prijatej v Národnej rade SR dňa 13. 5. 2019, by nebolo možné dodržať minimálne personálne vybavenie ambulancie všeobecného lekára pre deti a dorast a takéto ambulancie by museli **zaniknúť.**

Odborná spoločnosť súčasne požiadala MZ SR o **úpravu vzdelávania praktických sestier.** MZ SR nám vo svojom vyjadrení potvrdilo, že **súbežne intenzívne pracuje** na takých zmenách vzdelávania zdravotného personálu v starostlivosti o deti, aby bolo optimálne pre potreby pediatrických pracovísk.

 **Závažná krízová situácia v ambulantnom sektore vyžaduje využiť všetky možnosti pre zabezpečenie dostupnosti zdravotnej starostlivosti o naše deti.** My, slovenskí primárni pediatri, si plne uvedomujeme, že toto riešenie nie je optimálne, ale považujeme ho za nevyhnutné pre zachovanie súčasného rozsahu poskytovania zdravotnej starostlivosti **bez zníženia jej kvality.** **Za preventívnu starostlivosť, diagnostiku a liečbu dieťaťa je v konečnom dôsledku vždy zodpovedný lekár – pediater.**

**Primárni pediatri Slovenska robia, čo je v ich silách, aby bola na Slovensku udržaná vysoká úroveň starostlivosti o deti, ktorú nám závidí celá Európa. Bez zásadných systémových zmien vo fungovaní a financovaní ambulancií však toto nebude možné. Prínos uvedenej právnej úpravy vidíme v celom kontexte potrebných krátkodobých a dlhodobých opatrení pre zachovanie a rozvoj primárnej starostlivosti o deti.**

MUDr. Elena Prokopová

Hlavná odborníčka MZ SR pre všeobecnú starostlivosť o deti a dorast

Viceprezident Slovenskej spoločnosti primárnej pediatrickej starostlivosti SLS

MUDr. Marta Špániková

Prezident SSPPS SLS

MUDr. Beata Kartousová

Za výbor SSPPS a krajských odborníkov MZ SR pre všeobecnú starostlivosť o deti a dorast